《醉歌行郑二广文西斋宴集（分得“一”字）》
明代·高棅

吾爱郑夫子，妙年振英声。
读书不肯死章句，笑杀当时鲁两生。
男儿何事空饥饿，角巾啸起东山卧。
三奏《阳春》和者稀，立谈古人独知我。
知我家无二顷田，几翻相见客中怜。
开心写意不足惜，千金散尽还依然。
广文高馆归来好，挝鼓谈经日应早。
堂下诸生揖郑虔，门前食客谒平原。
倾家禄米三百斗，一岁只供沽酒钱。
西斋为余造瑶席，满堂尽是青云客。
绮席金盘苏合香，银瓶绿酒玻璃色。
昨夜东风天际来，桃花笑人历乱开。
春光如此得几日，毋多酌我何为哉？山公不解倒骑马，习
池春水空莓苔。
我歌白云兴偏逸，君起挥毫夸第一。
空名何用挂百年，剧饮唯须醉千日。
郑夫子，听我歌。
与君更进酒，但使朱颜酡。
君不见陌头杨柳色青青，飞花昨日吹满城。
又不见乐游原上咸阳道，汉阙秦陵几回好。
昔时歌吹激浮云，今日残阳映衰草。
不用悲歌空断肠，请君劝客勿停觞。
古来唯有留宾驿，到处逢人说郑庄。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。